

VLADA REPUBLIKE HRVATSKE

Zagreb, 18. siječnja 2021.

|  |  |
| --- | --- |
| **PREDLAGATELJ:** | Ministarstvo poljoprivrede |
| ­­­­­­­­­­­­­­­­­­­­­­­­­­­ |  |

|  |  |
| --- | --- |
| **PREDMET:** | **Prijedlog odluke o davanju suglasnosti Ministarstvu poljoprivrede za poduzimanje izvanredne mjere pomoći za ublažavanje posljedica šteta od potresa nastalih na području Sisačko – moslavačke, Zagrebačke i Karlovačke županije– nabava stočne hrane za hranidbu stoke** |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 8. i 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16 i 116/18) Vlada Republike Hrvatske je na sjednici održanoj \_\_\_\_\_\_\_\_\_\_\_donijela

**O D L U K U**

**o davanju suglasnosti Ministarstvu poljoprivrede za poduzimanje izvanredne mjere pomoći za ublažavanje posljedica šteta od potresa nastalih na području Sisačko – moslavačke, Zagrebačke i Karlovačke županije– nabava stočne hrane za hranidbu stoke**

I.

Daje se suglasnost Ministarstvu poljoprivrede za poduzimanje izvanredne mjere pomoći za ublažavanje posljedica šteta od potresa nastalih na području Sisačko – moslavačke, Zagrebačke i Karlovačke županije za koje je Vlada Republike Hrvatske na sjednici održanoj 4. siječnja 2021. donijela Odluku o proglašenju katastrofe na području pogođenom potresom (“Narodne novine”, broj 1/21).

II.

Izvanredna mjera pomoći odnosi se na nabavu stočne hrane za hranidbu stoke - goveda, svinja, kopitara, ovaca, koza i peradi u brašnastom obliku, sukladno potrebama utvrđenim od strane stručnih službi Ministarstva poljoprivrede.

III.

Stočna hrana za hranidbu stoke dodijelit će se poljoprivrednicima koji se bave stočarskom proizvodnjom na području Sisačko – moslavačke, Zagrebačke i Karlovačke županije u svrhu osiguranja kontinuirane provedbe tehnoloških postupaka uzgoja stoke, poslovanja i održavanja razine dobrobiti domaćih životinja na području pogođenom potresom.

IV.

Financijska sredstva za provedbu ove Odluke osigurana su u financijskom planu Ministarstva poljoprivrede za 2021. godinu na proračunskoj aktivnosti A865010 – Razvoj stočarske proizvodnje i upravljanje registrima, izvor 11 - opći prihodi i primici u iznosu od 1.500.000,00 kuna.

V.

Zadužuje se Ministarstvo poljoprivrede za provedbu ove Odluke provesti otvoreni postupak javne nabave.

VI.

Ova Odluka stupa na snagu danom donošenja, a objavit će se u »Narodnim novinama«.

KLASA:

URBROJ:

Zagreb,

**PREDSJEDNIK**

**mr. sc. Andrej Plenković**

**OBRAZLOŽENJE**

Područje Sisačko-moslavačke, Zagrebačke i Karlovačke županije je 29. prosinca 2020. godine pogodio niz razornih potresa koji su izazvali znatnu materijalnu štetu na objektima za uzgoj stoke i skladištenje krme za hranidbu stoke. Potresi su, osim velike materijalne štete na objektima za uzgoj stoke, uzrokovali i značajne poremećaje u uzgoju, hranidbi, smještaju i očuvanju zdravlja domaćih životinja te su znatno otežali brigu o domaćim životinjama.

Izvanrednom mjerom pomoći osigurava se nesmetana hranidba stoke na području Sisačko-moslavačke, Zagrebačke i Karlovačke županije u svrhu osiguravanja nastavka stočarske proizvodnje, stvaranje prihvatljivih tehnoloških uvjeta za uzgoj, očuvanje zdravlja stoke i provedbu mjera dobrobiti domaćih životinja.

Ministarstvo poljoprivrede će sredstva za provedbu ove Odluke koristiti za potrebe opskrbe stočnom hranom na potresom pogođenom području Sisačko-moslavačke, Zagrebačke i Karlovačke županije, sukladno potrebama koje će utvrditi stručne službe Ministarstva poljoprivrede.

Na temelju dosadašnjih spoznaja stručnih službi Ministarstva poljoprivrede najveći problem u hranidbi je nedostatak koncentratnih krmiva i krmnih smjesa koje su nakon urušavanja objekta – spremnika za stočnu hranu ostali izložene vlazi i drugim štetnim čimbenicima. Iz tog razloga izvanredna mjera pomoći odnosi se na nabavu stočne hrane za hranidbu stoke - goveda, svinja, kopitara, ovaca, koza i peradi u brašnastom obliku, u ukupnoj količini od 621500 kg i to:

* kukuruza u količini od 220000 kg
* zobi u količini od 20000 kg
* stočnog ječma u količini od 20000 kg
* pšenice u količini od 20000 kg
* smjese za mliječne krave s 19% sirovih proteina u količini od 85000 kg
* smjese za telad s 18% sirovih proteina u količini od 30000 kg
* smjese za junad s 14% sirovih proteina u količini od 95000 kg
* smjese za suprasne krmače u količini od 10000 kg
* smjese za dojne krmače u količini od 13000 kg
* smjese starter za svinje u količini od 15000 kg
* smjese grover za svinje u količini od 15000 kg
* smjese za tov svinja do 60 kg (ST1)  u količini od 23000 kg
* smjese za tov svinja preko 60 kg (ST2 ) u količini od 30000 kg
* smjese za kokoši nesilice u količini od 10000 kg
* smjese za brojlere u količini od 10000 kg
* smjese za ovce i koze u količini od 5000 kg i
* smjese za janjad i jarad u količini od 500 kg.

Ovom izvanrednom mjerom pomoći osigurati će se hranidba 1800 goveda, 3500 svinja, 500 ovaca i koza, 10000 peradi i 1000 konja, svih dobnih i spolnih kategorija u razdoblju od najmanje 30 dana.